Document ID: 32012R0322

ΚΑΝΟΝΙΣΜΌΣ (ΕΕ) αριθ. 322/2012 ΤΗΣ ΕΠΙΤΡΟΠΉΣ
της 16ης Απριλίου 2012
για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών clopyralid, dimethomorph, fenpyrazamine, folpet και pendimethalin μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α),
Εκτιμώντας τα ακόλουθα:
(1)
Για τις ουσίες folpet και pendimethalin έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες clopyralid και dimethomorph έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. Για την ουσία fenpyrazamine δεν έχουν καθοριστεί ΑΟΚ σε κανένα από τα παραρτήματα του κανονισμού (ΕΚ) αριθ. 396/2005 και, επομένως, εφαρμόζεται η εξ ορισμού τιμή 0,01 mg/kg.
(2)
Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία dimethomorph σε σπανάκι και τεύτλα με βρώσιμα φύλλα (σέσκουλα), υποβλήθηκε αίτηση βάσει του άρθρου 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.
(3)
Όσον αφορά την ουσία clopyralid, ανάλογη αίτηση υποβλήθηκε για τα κουνουπίδια, τα μπρόκολα, τα κεφαλωτά λάχανα, τους λιναρόσπορους, τα γογγύλια Σουηδίας (γογγυλοκράμβες), τα γογγύλια και τα ζωικά προϊόντα, λαμβανομένων υπόψη των χρήσεων σε καλλιέργειες ζωοτροφών για οικόσιτα ζώα παραγωγής τροφίμων. Όσον αφορά την ουσία fenpyrazamine, ανάλογη αίτηση υποβλήθηκε για τα σταφύλια, τις τομάτες, τις πιπεριές, τις μελιτζάνες και τα κολοκυνθοειδή με βρώσιμο φλοιό. Όσον αφορά την ουσία folpet, ανάλογη αίτηση υποβλήθηκε για τα οινοποιήσιμα σταφύλια, τα σκόρδα και τις τομάτες. Όσον αφορά την ουσία pendimethalin, ανάλογη αίτηση υποβλήθηκε για τις φυλλώδεις κράμβες, τις σγουρές κράμβες και τα αρωματικά φυτά.
(4)
Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.
(5)
Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε.
(6)
Η Αρχή, στις αιτιολογημένες γνώμες της, κατέληξε στο συμπέρασμα ότι, όσον αφορά τη χρήση της ουσίας folpet στα οινοποιήσιμα σταφύλια, δεν θα μπορούσε να αποκλειστεί ο πιθανός κίνδυνος για την υγεία των καταναλωτών, σε περίπτωση που τα ΑΟΚ αυξάνονταν, όπως ζητούσε ο αιτών. Ως εκ τούτου, τα ΑΟΚ δεν θα πρέπει να αυξηθούν. Ως προς την ουσία clopyralid στο γάλα, η Αρχή πρότεινε ένα χαμηλότερο ΑΟΚ, με τον όρο ότι η αναλυτική μέθοδος θα ήταν επικυρωμένη. Δεδομένου ότι δεν υπάρχουν σχετικά αποδεικτικά στοιχεία, το ΑΟΚ θα πρέπει να διατηρηθεί ως έχει.
(7)
Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές ως προς την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση μέσω ακραίας κατανάλωσης των οικείων καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας λήψης (ΑΗΛ) ή της δόσης αναφοράς οξείας έκθεσης (ARfD).
(8)
Με βάση τις αιτιολογημένες γνώμες της Αρχής και λαμβανομένων υπόψη των συναφών με το θέμα που εξετάζεται παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(9)
Επομένως, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Απριλίου 2012.

Labels: 20
3
0
6